“โต้ลมห่มหนาว นอนนับฝนดาวตกเจมินิดส์" คืน 14 ธันวาคมนี้
นายศุภฤกษ์ คฤหานนท์ ผู้อำนวยการศูนย์บริการวิชาการและสื่อสารทางดาราศาสตร์ สถาบันวิจัยดาราศาสตร์แห่งชาติ (องค์การมหาชน) (สดร.) กล่าวว่า สดร. ร่วมกับเทศบาลตำบลออนใต้ อำเภอสันกำแพง จังหวัดเชียงใหม่ จัดกิจกรรมสังเกตปรากฏการณ์ฝนดาวตกเจมินิดส์ “โต้ลมห่มหนาว นอนนับฝนดาวตกเจมินิดส์” คืนวันที่ 14 ธันวาคมนี้ ใช้พื้นที่บริเวณรอบอ่างเก็บน้ำห้วยลานที่ค่อนข้างมืด ปราศจากแสงไฟรบกวน เหมาะแก่การสังเกตการณ์ฝนดาวตกเป็นอย่างยิ่ง ภายในงานมีกิจกรรมดาราศาสตร์ที่น่าสนใจ ได้แก่ บรรยายการดูดาวเบื้องต้น แนะนำวัตถุท้องฟ้าและกลุ่มดาวฤดูหนาว แนะเทคนิคการถ่ายภาพฝนดาวตกชมวัตถุท้องฟ้าผ่านกล้องโทรทรรศน์ นอนนับฝนดาวตก เป็นต้น เริ่มตั้งแต่เวลา 17.00 น.-23.00 น. ผู้สนใจร่วมงานลงทะเบียนออนไลน์ล่วงหน้าได้ที่ https://bit.ly/NARIT-Geminids-2022 สอบถามเพิ่มเติม โทร. 088-5477834สำหรับผู้สนใจร่วมกิจกรรมในภูมิภาคอื่นสามารถเข้าร่วมได้ที่ หอดูดาวเฉลิมพระเกียรติ 7 รอบ พระชนมพรรษา นครราชสีมา และหอดูดาวเฉลิมพระเกียรติ 7 รอบ พระชนมพรรษา ฉะเชิงเทรา จังหวัดฉะเชิงเทรา ชมปรากฏการณ์ฝนดาวตกเจมินิดส์ สามารถสังเกตได้ด้วยตาเปล่าทุกภูมิภาคทั่วประเทศไม่จำเป็นต้องมองผ่านกล้องโทรทรรศน์ สำหรับฝนดาวตกเจมินิดส์มีจุดเด่น คือ ความเร็วของดาวตกไม่มากนัก ประกอบกับมีอัตราตกค่อนข้างมากจึงสังเกตได้ง่าย สามารถมองเห็นได้รอบทิศ ถือเป็นโอกาสดีในการติดตามชมฝนดาวตกปรากฏการณ์ฝนดาวตกเจมินิดส์ หรือฝนดาวตกกลุ่มดาวคนคู่ มักเกิดขึ้นในช่วงวันที่ 4-20 ธันวาคมของทุกปี มีศูนย์กลางกระจายอยู่บริเวณกลุ่มดาวคนคู่ ปีนี้ นักดาราศาสตร์คาดการณ์จะมีอัตราการตกสูงสุดคืนวันที่ 14 ธันวาคมนี้ ประมาณ 150 ดวงต่อชั่วโมง กลุ่มดาวคนคู่จะปรากฏขึ้นจากขอบฟ้าทางทิศตะวันออกเวลาประมาณ 20.00 น. สามารถสังเกตได้จนถึงเวลาประมาณ 23.00 น. หลังช่วงเวลาดังกล่าวยังคงสามารถชมฝนดาวตกได้ แต่จะมีแสงจันทร์ข้างแรม 6 ค่ำรบกวนฝนดาวตกเจมินิดส์เกิดจากโลกเคลื่อนที่ตัดผ่านสายธารของเศษหินและเศษฝุ่นขนาดน้อยใหญ่ของดาวเคราะห์น้อย 3200 เฟธอน (3200 Phaethon) ที่หลงเหลือทิ้งไว้ขณะเคลื่อนผ่านเข้ามาในระบบสุริยะชั้นใน เมื่อโลกโคจรผ่านเส้นทางดังกล่าว แรงดึงดูดของโลกจะดึงฝุ่นและหินเข้ามาเผาไหม้ในชั้นบรรยากาศ เกิดเป็นลำแสงวาบ หรือในบางครั้งเกิดเป็นลูกไฟขนาดใหญ่เรียกว่า Fireball